**Meiri ánægja og betri námsárangur …**

*Ásta Bryndís Schram (astabryndis@hi.is), lektor og kennsluþróunarstjóri Heilbrigðisvísindasviðs og kennsluráðgjafi í Kennslumiðstöð, Sigurbjörg Jóhannesdóttir (sigurbjorg@hi.is), verkefnastjóri háskólakennslu í Kennslumiðstöð Háskóla Íslands og Sigurbjörg Sigurgeirsdóttir (silla@hi.is), dósent í Opinberri stjórnsýslu og stefnumótun á Félagsvísindasviði Háskóla Íslands.*

**Kynning.** Námskeið í [Opinberri stjórnsýslu](https://ugla.hi.is/kennsluskra/index.php?tab=nam&chapter=namskeid&id=10590620196&namskra=0) á Félagsvísindasviði HÍ var kennt í staðnámi haustið 2018 og þeir nemendur sem ekki höfðu tök á að mæta í Háskólann gátu nálgast upptökur af fyrirlestrum á Kennsluvef Uglu. Haustið 2019 voru gerðar breytingar á kennsluháttum og námskeiðið eingöngu í boði í fjarnámi þar sem ekki var gert ráð fyrir neinni mætingu í skólann.

**Markmið** þessa erindis er að lýsa þeim rafrænu kennsluháttum sem voru notaðir í námskeiðinu haustið 2019, þeim stuðningi sem fékkst frá Kennslumiðstöð HÍ og hvaða máli hann skipti fyrir kennara. Sagt verður frá niðurstöðum samanburðargreiningar sem gerð var á námskeiðinu sem staðnámi með fjarnámsmöguleika og sama námskeiði í gegnum Internetið. Námsárangur nemenda, brottfall, áhorf á upptökur og niðurstöður miðmisseris- og kennslukannana var skoðaður.

**Aðferð.** Notuð var blönduð aðferð sem byggðiá viðtölum við kennara, rýnihópaviðtölum við nemendur ásamt netkönnun nemenda. Gerð var tölfræðigreining á áhorfi á upptökur, hlutfalli nemenda sem luku námskeiðunum og námsárangri, ásamt niðurstöðum miðmisseris- og kennslukannana árin 2018 og 2019.

**Niðurstöður** sýna m.a. að brottfall nemenda er minna eftir að námskeiðinu er breytt í fjarnám, námsárangur nemenda er meiri og ánægja þeirra með námskeiðið miklu meiri. Einnig kemur fram að aðalástæða þess hversu vel tókst til er brennandi áhugi kennara á að nýta sem best þau rafrænu verkfæri sem eru í boði, sá stuðningur sem kennarinn fékk frá Háskólanum og gott samstarf við kvikmyndagerðarmann.

**Umræður.** Niðurstöður sýna glöggtmikilvægi stuðnings við kennara sem hyggur á breytingar á kennsluháttum og ástæður þess að námskeiðið varð betra sem fjarnám en staðnám með fjarnámsívafi.