**Fyrst fannst mér skrýtið að vera að taka svona MOOC námskeið sem hluta af öðru námskeiði en svo var það bara mjög gott.**

*Sigurbjörg Jóhannesdóttir, verkefnastjóri háskólakennslu í Kennslumiðstöð Háskóla Íslands og stundakennari á Félagsvísinda- og Menntavísindasviði*

**MOOC** (Massive Open On-line Courses) er skilgreining fyrir stór námskeið sem fara fram í rafrænu námsumhverfi á Internetinu. Nokkrar stórar námsveitur eins og edX, Udacity, Coursera og FutureLearn bjóða upp á hefðbundið háskólanám í slíku formi.

**Markmið** þessa erindis er að segja frá hvað nemendum í tveimur námskeiðum á Félagsvísindasviði Háskóla Íslands (HÍ) fannst um að taka MOOC námskeið inni í HÍ námskeiðum og fá þau hlutfallslega metin til námsmats út frá vinnuframlagi þeirra.

**Aðferðin** byggir á að nemendur fóru í gegnum námsefni MOOC námskeiða hjá edX og Udemy, sem hluta af tveimur námskeiðum á Félagsvísindasviði. Þátttaka gilti til námsmats í HÍ námskeiðunum og byggðist hlutfallið á vinnutímaviðmiði. Nemendur svöruðu spurningakönnunum í lok MOOC námskeiðanna þar sem þeir voru hvattir til að vera heiðarlegir og gagnrýnir á þátttöku sína og þennan námsmatsþátt inni í HÍ-námskeiðunum.

**Niðurstöðurnar** sýna að nemendur voru mjög ánægðir með að fá MOOC námskeið metin inn í HÍ námskeið, svona eftir að þeir höfðu jafnað sig á þeirri staðreynd að þeir voru að taka námskeið inni í námskeiði. Langflestir nemendanna sögðu að þeir vildu gjarnan taka fleiri slík námskeið og fá metin. Mörgum nemendum fannst of mikill tími fara í námskeiðin miðað við hlutfall þeirra í námsmati. Þær niðurstöður eru ekki í samræmi við þann raunvinnutíma sem nemendur notuðu í námskeiðin. Það sem kom mest á óvart var hversu margir nemendur þekktu ekki MOOC námskeið.

**Umræður** um hvort sé ástæða til að nýta MOOC námskeið í meira mæli inni í HÍ námskeiðum til að auka valmöguleika nemenda.